Jhesus Maria. Mynen denst to allen tyden. Ersamen mester Pauel, gude frunt. Ick en wet juwer leue sunderlynges nycht to schryuen dan juwe gesuntheyt vnd wolvort hore ick altyt gerne, den vns Got lange vorlenen motte. Vorder mester Pauel, gude frunt, ick hebbe juw by mester Jacob dem barberer al bescheyt geschreuen vmme dat gelt ick van Mychel Hardenberch hebben solde. Des solt was xxxij tunen, den ick by em leijt stan. Vor j tunen dar hebbe ick van Mychel lensman et gelt entfangen, iij [mark] swes. So behelt hey by syck xxxj tunen solt; wes dar vorkomen is, mach hen wetten; ock hebbe ick dar eyn klent aff gehort van ander luden, den et koff hebben. Wes hen jw gefft, moge gy entfangen to mynen besten vnd sendet et my by Oleff Perschon, brenger dusses breues, wente ick es ser behoff hebbe. Wet Got, ick hebbe se hyr i[½] jar gemysset, dar vmme wert wol tyt dat et ens vt queme. Wes gy entfangen, dat schriuet my; dar mach ick my na rychten; wes gy my senden, dat vorsegelt jn eynen dock offte wor gy jn wyllen, dar wet ick my na to rychten etc. Jtem mester Pauel, gude frunt, als Hans Kranke hyr to jare was to Wyborch, don rekede ick myt Hans Kranken al dynck clar. Wes ick Mychel schuldich bleff, is x [mark] swes. Dat mach hen aff korten vnd geuen jw dat ander wes hen entfangen hefft, des ick em mal to betruwe, wers ock mer. Hyr mede syt Godde beuolen. Geschreuen to Wyborch des dynxdages vor lychtmyssen jnt jar vxj. Hans Detmerson. Adress: Dem erbaren vnd vorsychtygen mannen mester Pauel, domprouest to Abo, soll dusse breff fruntlyck geschreuen.